31993R1946
L 181/11
JURNALUL OFÍCIAL AL UNIUNII EUROPENE
REGULAMENTUL (CEE) NR. 1946/93 AL CONSILIULUI
din 30 iunie 1993
de modificare a Regulamentului (CEE) 337/75 privind înființarea
Centrului European pentru dezvoltarea formării profesionale
CONSILIUL COMUNITĂȚILOR EUROPENE,
având în vedere Tratatul de instituire a Comunității Economice Europene și, în special, articolul 235 al acestuia,
având în vedere propunerea Comisiei (1),
având în vedere avizul Parlamentului European (2),
având în vedere avizul Curții de Conturi (3),
întrucât tratatul din 22 iulie 1975 de modificare a anumitor dispoziții financiare din tratatele de instituire a Comunităților Europene și din Tratatul de instituire a unui Consiliu unic și a unei Comisii unice a Comunităților Europene a modificat procedura pentru a da descărcare Comisiei cu privire la executarea bugetului general al Comunităților Europene; întrucât este, în consecință, necesară actualizarea procedurii prin care se dă descărcare consiliului de administrație al Centrului european pentru dezvoltarea formării profesionale, înființat prin Regulamentul (CEE) nr. 337/75 (4), având în vedere procedura modificată prevăzută de articolul 206b din Tratatul CEE;
întrucât tratatul din 22 iulie 1975 a înlocuit termenul „Comisia de control” cu termenul „Curtea de Conturi” în toate textele care fac trimitere la Comisia de control;
întrucât Actele de aderare a Greciei, Spaniei și Portugaliei au modificat componența consiliului de administrație al Centrului;
întrucât este necesar să se prevadă trimiterea raportului general anual al Centrului către toate instanțele comunitare interesate;
întrucât Regulamentul (CEE) nr. 337/75 trebuie, în consecință, modificat;
întrucât Tratatul CEE nu prevede, pentru adoptarea prezentului regulament, alte atribuții de acțiune decât cele prevăzute la articolul 235,
ADOPTĂ PREZENTUL REGULAMENT:
Articolul 1
Regulamentul (CEE) nr. 337/75 se modifică după cum urmează:
1.
La articolul 4, alineatul (1) se înlocuiește cu următorul text:
„(1) Centrul este administrat de un consiliu de administrație format din 39 de membri dintre care:
(a)
12 membri reprezintă guvernele statelor membre;
(b)
12 membri reprezintă organizațiile profesionale ale patronatului;
(c)
12 membri reprezintă organizațiile sindicale ale lucrătorilor;
(d)
trei membri reprezintă Comisia.
Membrii menționați la literele (a), (b) și (c) sunt numiți de către Consiliu, fiind desemnat câte un membru pentru fiecare stat membru pentru fiecare din categoriile menționate.
Comisia desemnează membrii care o reprezintă.”
2.
Articolul 9 se elimină.
3.
La articolul 11, alineatele (1) și (2) se înlocuiesc cu următoarele texte:
„(1) Consiliul de administrație transmite Comisiei, până la data de 31 martie a fiecărui an, un deviz al veniturilor și cheltuielilor. Acest deviz, care include o listă a posturilor, este înaintat Consiliului de către Comisie împreună cu un proiect de buget al Comunităților Europene.
(2) Autoritatea bugetară stabilește alocările disponibile pentru subvenționarea Centrului.
Pentru aceste alocări se aplică procedura în vigoare pentru transferul alocărilor dintr-un capitol în altul.
Autoritatea bugetară întocmește o listă a posturilor centrului.”.
4.
La articolul 12, alineatele (2) și (3) se elimină.
Alineatul (4) devine alineatul (2).
5.
Următorul articol se introduce după articolul 12:
„Articolul 12a
(1) Până la data de 31 martie a fiecărui an, directorul pregătește iar consiliul de administrație adoptă raportul general anual privind activitățile, situația financiară și perspectivele Centrului și îl transmite Parlamentului European, Consiliului, Comisiei, Comitetului Economic și Social și Curții de Conturi.
De asemenea, până la data de 31 martie a fiecărui an, directorul comunică Parlamentului European, Consiliului, Comisiei și Curții de Conturi contul de venituri și cheltuieli, analiza gestionării financiare și bilanțul contabil al Centrului pentru exercițiul financiar anterior.
Curtea de Conturi le examinează în condițiile prevăzute la articolul 206b din tratat.
(2) Până la 30 noiembrie cel târziu, Curtea de Conturi transmite autorităților responsabile de descărcare și Comisiei raportul său anual însoțit de răspunsurile Centrului la observațiile sale și asigură publicarea acestuia în Jurnalul Oficial al Comunităților Europene.
Înaintea datei de 30 aprilie a anului următor, Parlamentul European, la recomandarea Consiliului, care hotărăște cu majoritate calificată, dă descărcare consiliului de administrație al Centrului în conformitate cu procedurile prevăzute la articolul 206b din tratat.”.
6.
Articolul 13 se înlocuiește cu următorul text:
„Articolul 13
La propunerea Comisiei și după consultarea Parlamentului European, Consiliul adoptă dispozițiile ce reglementează personalul Centrului.”
Articolul 2
Prezentul regulament intră în vigoare în a treia zi de la publicarea sa în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Luxemburg, 30 iunie 1993.